CELEX: 52012PC0206
Language: lv
Date: 2012-05-10
Title: Priekšlikums PADOMES DIREKTĪVA, ar ko attiecībā uz vaučeriem groza Direktīvu 2006/112/EK par kopējo pievienotās vērtības nodokļa sistēmu

|
			
		
		
		52012PC0206
		
			Priekšlikums PADOMES DIREKTĪVA, ar ko attiecībā uz vaučeriem groza Direktīvu 2006/112/EK par kopējo pievienotās vērtības nodokļa sistēmu /* COM/2012/0206 final - 2012/0102 (CNS) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Priekšlikuma
pamatojums un mērķi
Ne Sestā
PVN direktīva[1],
ne PVN direktīva[2]
neparedz noteikumus par darījumiem ar vaučeriem. Vaučera
izmantošana darījumā, par kuru uzliek nodokli, var ietekmēt
summu, kurai uzliek nodokli, darījuma laiku un dažos gadījumos pat
nodokļa uzlikšanas vietu. Neskaidrības par nodokļa pareizu
uzlikšanu var radīt sarežģījumus pārrobežu darījumos
un ķēdes darījumos komerciālā vaučeru
izplatīšanā.
Tā kā
kopīgi noteikumi nepastāv, dalībvalstīm nākas
izstrādāt savus risinājumus, kas savstarpēji nav
saskaņoti. Rezultātā nodokļa režīma neatbilstības
rada tādas problēmas kā nodokļa dubulta uzlikšana un nodokļa
neuzlikšana, kā arī sekmē izvairīšanos no nodokļa
maksāšanas un kavē inovācijas uzņēmējdarbībā.
Turklāt vaučeru funkcijas ir paplašinājušās,
tāpēc atšķirības starp vaučeriem un
vispārīgākiem maksājumu instrumentiem kļuvušas
neskaidrākas.
Kopš
1977. gadā tika pieņemti kopīgi PVN noteikumi, pasaule ir
mainījusies, un plašāks vaučeru izmantojums ir tikai viena no
daudzajām pārmaiņām, kas pārvērtusi
uzņēmējdarbību, padarot to komplicētāku,
nekā noteikumu pieņemšanas laikā varēja paredzēt.
Eiropas
Savienības Tiesa vairākas reizes ir saņēmusi
pieprasījumu izskaidrot PVN direktīvu piemērošanu šādā
situācijā. Attiecībā uz vaučeriem tiesa ir sniegusi
dažus norādījumus, bet joprojām ir neatrisinātas
problēmas. Priekšlikuma mērķis ir risināt minētos
jautājumus, precizējot un harmonizējot ES tiesību aktu
noteikumus par PVN piemērošanu vaučeru gadījumā.
Vispārīgais
konteksts
Tiesību akta priekšlikuma galvenais
mērķis ir skaidrība. Ar to cenšas paplašināt nodokļa
regulējumu, ietverot dažādus vaučeru veidus, kad tos izdod,
izplata vai izmanto vienā dalībvalstī vai darbībās,
kas ietver vairāk nekā vienu dalībvalsti.
Kas ir
vaučers?
PVN noteikumu nolūkā vaučers ir
instruments, kas tā turētājam dod tiesības saņemt
preces vai pakalpojumus vai atlaidi vai naudas atmaksu attiecībā uz
preču vai pakalpojumu piegādi. Izdevējs apņemas
piegādāt preces vai pakalpojumus vai piešķirt atlaidi, vai
atmaksāt daļu cenas.
Vaučera forma var būt elektroniska
vai fiziska, un parasti tam pamatā ir komerciāls vai pārdošanas
veicināšanas mērķis, piemēram, veicināt konkrētu
preču piegādi vai pakalpojumu sniegšanu vai paātrināt maksas
saņemšanu par konkrētām precēm vai pakalpojumiem. Citiem
vārdiem sakot, vaučera mērķis ir attīstīt
preču vai pakalpojumu tirgu, vairot klientu lojalitāti vai
sekmēt maksāšanas procesu. Šie mērķi palīdz
nošķirt vaučeru no tādiem instrumentiem kā ceļojumu čeki,
kuru vienīgais mērķis ir maksājumu veikšana.
Neviens instruments, kura vienīgais
mērķis ir maksājumu veikšana, neietilpst vaučera
definīcijā PVN nolūkā. Maksājumu pakalpojumiem
piemēro citus PVN noteikumus.
Vaučeru veidi ir dažādi. Dažus izdod
par atlīdzību, un patlaban tos var aplikt ar nodokli vai nu
pārdošanas brīdī, vai izmantošanas brīdī,
atkarībā no konkrētās dalībvalsts pieejas.
Vaučerus var izdot arī bez maksas, un turētājs iegūst
tiesības uz preču vai pakalpojumu piegādi bez turpmākas
maksas. Šādu piegādi var uzskatīt par darījuma dāvanu.
Bezmaksas atlaides vaučeru, kas dod tiesības tā
turētājam turpmākajā darījumā saņemt
atlaidi, var uzskatīt par pienākumu piešķirt cenas
samazinājumu.
Tiesības saņemt atlaidi par visiem
pirkumiem noteiktā laikposmā, pat ja piešķirtas par
atlīdzību, šeit tomēr netiek uzskatītas par vaučeru,
jo šīs tiesības nav atkarīgas no pirkuma darījumiem.
Šāda tiesību nenoteiktība (pat ja tās ir ierobežotas
laikā) ievērojami atšķiras no atlaižu vaučera, kur
attiecīgās tiesības ir izmantojamas vienu reizi un
saistītas ar konkrētu piegādi. Taču tas nenozīmē,
ka šāds pakalpojums nav apliekams ar nodokli.
Kādiem
jautājumiem par vaučeru pašreizējo PVN režīmu
jāpievērš uzmanība?
Pamatjautājums – kad ar vaučeriem
saistītie darījumi ir apliekami ar nodokli. Bez kopīgiem
noteikumiem dalībvalstu prakse ir nesaskaņota. Dažas valstis
biežāk sastopamos vaučeru veidus apliek ar nodokli izdošanas
brīdī, citas – izmantošanas brīdī. Tādējādi
uzņēmumiem trūkst skaidrības, jo īpaši tiem, kas
vēlas izmantot vienotā tirgus iespējas. Ja vaučeru izdod
vienā dalībvalstī, bet izmanto citā, nodokļu
režīma neatbilstības praksē var izraisīt nodokļa
dubultu uzlikšanu vai tā neuzlikšanu.
Precīzāk jānošķir
vaučeri (kuru PVN režīms tiek apskatīts šajā dokumentā)
un novatorisku maksājumu sistēmu attīstība (to PVN
režīms ir noteikts ar citām PVN direktīvas tiesību
normām).
Vaučeri pie patērētājiem
bieži nokļūst caur izplatītāju ķēdi (jo
īpaši priekšapmaksas telekomunikāciju vaučeri). Arī šeit
kopīgu noteikumu trūkums ir radījis fragmentāru pieeju, kas
reizēm ietver īpašus vietējā mēroga risinājumus,
un tādējādi tiek traucēta visu ES aptverošu
uzņēmējdarbības modeļu attīstība.
Atlaižu vaučeru gadījumā
dažreiz ražotājs vai izplatītājs (kas izdod atlaižu
vaučerus) maksā kompensāciju mazumtirgotājam,
atlīdzinot cenas samazinājumu, ko preču vai pakalpojumu
saņēmējs saņem par atlaižu vaučeru. Pašreizējie
noteikumi, ko interpretējusi Tiesa, ir neērti un grūti
īstenojami praksē. Steidzami jāizstrādā
piemērotāka pieeja.
2.           KĀDI RISINĀJUMI
TIEK IEROSINĀTI?
Lai risinātu minētās
problēmas, ir paredzētas izmaiņas PVN direktīvā.
Tās var sadalīt piecos tematos.
1.           Vaučeru definēšana
PVN nolūkā
Vispirms jāprecizē, kas PVN
nolūkā ir vaučers. Tāpēc ir paredzēts jauns
30.a pants. PVN direktīvā skaidri jānosaka, kurus
vaučerus apliek ar nodokli, tos izdodot, bet kurus – tikai tos izmantojot.
Pirmos var saukt par "viena mērķa vaučeriem", bet
otrus par "vairāku mērķu vaučeriem".
Sadalījuma kritērijs ir tas, vai ir pieejama informācija, kas
ļauj uzlikt nodokli izdošanas brīdī, vai, ja gala izmantojums ir
atkarīgs no izvēles, nodokli var uzlikt tikai izmantošanas
brīdī. Tāpat jānodrošina, lai instrumenti, ko patlaban var
izmantot attiecībā uz vairākām nesaistītām
pārdošanas vietām un ko šobrīd parasti nodokļa
ziņā neuzskata par vaučeriem, turpina tādu pašu
režīmu. 
Inovācijas maksājumu pakalpojumu
sniegšanā ir nojaukušas robežu starp vaučeriem un
tradicionālām maksājumu sistēmām. 30.a pants
arī precizē vaučeru robežas PVN nolūkā.
2.           Nodokļa uzlikšanas
brīdis
Kad ir noteikti dažādi vaučeru
veidi, vajadzīgas tālākas izmaiņas, lai precizētu
pareizo PVN režīmu.
Pašreizējie noteikumi par nodokļa
iekasējamības brīdi (65. pantā) jāpielāgo
tā, lai nodrošinātu: viena mērķa vaučeri tiek aplikti
ar PVN tad, kad tos izdod un par tiem samaksā.
Lai izvairītos no pārpratumiem,
vaučera pamatā esošo tiesību piegādi un attiecīgo
preču piegādi vai pakalpojumu sniegšanu nevar uzskatīt par
atsevišķiem darījumiem. Viena mērķa vaučerus ar
nodokli apliek jau sākumā, tāpēc šī
potenciālā problēma neradīsies. Attiecībā uz
vaučeriem, kurus neapliek ar nodokli izdošanas brīdī, jo
vēl nav iespējams noteikt vietu un nodokļa apmēru, nodokli
uzliek tikai tad, kad piegādā attiecīgās preces vai sniedz
pakalpojumus. Lai nodrošinātu to, ka nodoklis tiešām tiek uzlikts
šādi un tikai šādi, ir ierosināts jauns 30.b pants. Jaunais
pants precizē, ka vaučera izdošana un attiecīgā preču
piegāde vai pakalpojumu sniegšana PVN nolūkā ir vienots
darījums.
3.           Izplatīšanas noteikumi
Pēc tam, kad PVN direktīvā ir
ierakstīts, ka vairāku mērķu vaučerus ar nodokli
apliek to izmantošanas brīdī, jānosaka daži jautājumi
saistībā ar to izplatīšanu. Šie vaučeri pirms nonākšanas
pie patērētāja bieži vien iziet caur izplatītāju
ķēdi. Lai gan vaučera pamatā esošo darījumu neapliek
ar nodokli līdz galīgajai preču piegādei vai pakalpojumu
sniegšanai, vairāku mērķu vaučeru komerciāla
izplatīšana pati par sevi ir ar nodokli apliekams pakalpojums, kas nav atkarīgs
no vaučera pamatā esošās piegādes. Kad vairāku mērķu
vaučers izplatītāju ķēdē maina īpašnieku,
pakalpojuma summu, kas apliekama ar nodokli, var vērtēt pēc
vaučera vērtības maiņas. Ja izplatītājs
nopērk vaučeru par summu X, bet pēc tam to pārdod par
augstāku cenu, X plus Y, summas starpība Y ir sniegtā izplatīšanas
pakalpojuma vērtība.
Tā kā vairāku mērķu
vaučeru izplatīšanas ķēdes var pārsniegt vienas
dalībvalsts robežas, šī izplatīšanas pakalpojuma noteikšanai un
vērtēšanai vajadzīgi kopīgi noteikumi. 25. pants tiek
papildināts ar d) apakšpunktu, kas precizē, ka PVN
direktīvas nolūkā izplatīšana ir pakalpojuma sniegšana. Ar
nodokli apliekamās summas aprēķinu par šo pakalpojumu
regulē jauns 74.b pants.
Lai vienkāršotu ar nodokli
apliekamās summas aprēķinu katrā izplatīšanas
ķēdes posmā, ir paredzēts nominālās
vērtības jēdziens, kas definēts 74.a pantā –
kopējā atlīdzība, ko saņem vairāku
mērķu vaučera izdevējs, kas savukārt ir summa, kurai
uzliek nodokli (plus PVN), ko attiecina uz attiecīgo preču vai
pakalpojumu piegādi.
Šīs divas tiesību normas veidotas tā,
lai nodrošinātu: ar vairāku mērķu vaučeriem
saistīto darbību kopums, proti, izplatīšanas pakalpojumu
sniegšana un attiecīgo preču vai piegāde pakalpojumu sniegšana,
kas ir vaučera pamatā, tiek aprakstīta un aplikta ar nodokli
vispārējā, neitrālā un pārredzamā
veidā.
4.           Atlaižu vaučeri
Grūtības ar atlaižu vaučeriem
rodas tad, ja beigās atlaidi piešķir izdevējs, nevis
uzņēmums, kurā vaučers tiek izmantots. Lai izvairītos
no komplicētas korekciju virknes, tiek ierosināts šo atlaidi
uzskatīt par atsevišķu pakalpojumu, ko uzņēmums, kurā
vaučeru izmanto, sniedz uzņēmumam, kas to izdod. Vajadzīgie
pasākumi ir paredzēti 25. panta jaunā
e) apakšpunktā un 74.c pantā. 
5.           Citas tehniskas vai
izrietošas izmaiņas
Lai minētos risinājumus varētu
sekmīgi ieviest, vajadzīgas tehniskas izmaiņas PVN
direktīvā, jo īpaši attiecībā uz atskaitīšanas
tiesībām (169. pants), personu, kas atbild par nodokļa
nomaksu (193. pants) un citiem pienākumiem (272. pants). Lai
noteiktu pareizu režīmu vairāku mērķu vaučeriem un
viena mērķa vaučeriem, vajadzīgas tehniskas izmaiņas
28. un 65. pantā.
3.           GALVENO PRIEKŠLIKUMA
ELEMENTU TEHNISKS IZSKAIDROJUMS
Vaučeru definīcija un dažādi
izmantojamie kritēriji, tostarp nodokļa uzlikšanas brīdis
(30.a panta 1. un 2. punkts un 30.b pants)
PVN noteikumiem skaidri un konsekventi
jānosaka, kad iekasē nodokli. Ja vaučera izdošanas laikā
nav pieejama informācija, kas vajadzīga, lai pieņemtu pareizu
lēmumu par nodokļa uzlikšanu, praktiski nodokli maksāt var tikai
vaučera izmantošanas brīdī. Ja PVN direktīvā norādījumu
nav, starp dalībvalstīm nav vienprātīgas pieejas par to,
kurus vaučerus ar nodokli apliek izdošanas brīdī, bet kurus –
izmantošanas brīdī. Rezultātā viens vaučera veids
(piemēram, tālruņa priekšapmaksas kredīts[3]) vienā
dalībvalstī kā maksājums uz konta tiks aplikts ar nodokli
uzreiz, bet citās dalībvalstīs par šo pašu vaučeru nodoklis
būs jāmaksā pakalpojuma sniegšanas brīdī[4]. Ja vaučers ir izdots
pirmajā no minētajām dalībvalstīm, bet izmantots
otrajā, abas valstis par to pašu piegādi iekasēs PVN. No
abām perspektīvām tas ir likumīgi, bet rezultāts ir
nodokļa dubulta uzlikšana. Pretējā situācijā neviena
no dalībvalstīm neiekasēs PVN, radot nodokļu neuzlikšanas
gadījumu.
Nodokļa dubulta uzlikšana, ko izraisa
noteikumu neatbilstība, var kļūt un bieži arī
kļūst par šķērsli komerdarbības praksei, kas cenšas
izmantot vienotā tirgus iespējas. Turpretim neatbilstību
dēļ radušos nodokļa neuzlikšanu var izmantot
ļaunprātīgos nolūkos. 
Lai atrisinātu šo problēmu,
priekšlikums sākumā definē vaučerus un galvenās
vaučeru kategorijas, jo īpaši nošķirot viena mērķa
vaučerus un vairāku mērķu vaučerus.
Viena mērķa vaučers tā
turētājam dod tiesības saņemt konkrētas preces vai
pakalpojumus, un nodokļa apmērs (jo īpaši PVN likme),
piegādātāja identitāte un dalībvalsts, kurā tiek
piegādātas attiecīgās preces vai pakalpojums, ir skaidri
nosakāmi no darījuma sākuma. PVN uzliek, kad vaučers ir
pārdots. Viena mērķa vaučera piemērs ir gadījums,
kad pakalpojuma sniedzējs pārdod vaučerus (tieši vai izmantojot
starpnieku), kas dod tiesības saņemt noteiktu pakalpojumu
(piemēram, telekomunikāciju jomā) vienā konkrētā
dalībvalstī.
Vairāku mērķa vaučers
tā turētājam dod tiesības saņemt preces vai
pakalpojumus, bet šīs preces vai pakalpojumi, vai dalībvalsts,
kurā notiks piegāde un nodokļa uzlikšana, nav pietiekami
precīzi, lai noteiktu PVN vaučera izdošanas brīdī.
Piemērs: starptautiska viesnīcu ķēde cenšas veicināt
pārdošanu ar vaučeriem, kurus var izmantot, maksājot par
uzturēšanos attiecīgās ķēdes viesnīcās
jebkurā no vairākām dalībvalstīm. Cits piemērs ir
priekšapmaksas kredīts, kuru var izmantot vai nu par telekomunikāciju
pakalpojumiem (PVN standarta likme) vai maksai par sabiedrisko transportu (kur,
iespējams, piemēro samazinātu likmi).
Atšķirība starp vaučeriem un
maksājumu instrumentiem (30.a panta 2. punkts)
Tā kā PVN režīmi atšķiras,
neitralitātes labad skaidri jānošķir vaučeri un
vispārīgāki maksājumu līdzekļi, ņemot
vērā attiecīgo instrumentu būtību. Ja maksājuma
metode iegūst īpašības, kas tiek saistītas ar
vaučeriem (piemēram, uzkrātās vērtības karte vai
priekšapmaksas kredīts, kas tiek glabāts tālrunī vai ir
saistīts ar mobilo tālruni), sīki jāizskata šī
instrumenta darbības būtība. Vaučera izmantošana,
saņemot preces vai pakalpojumus, nav maksājums, bet drīzāk
to tiesību izmantošana, kas izriet no maksājuma, kurš veikts,
vaučeru izdodot vai tam mainot īpašniekus. No otras puses, ja
uzkrāto vai priekšapmaksas kredītu izmanto, lai segtu preču vai
pakalpojumu izmaksas, tiesības uz šīm precēm vai pakalpojumiem
iegūst tikai pēc maksājuma veikšanas. Tas ir konceptuāli
atšķirīgi no vaučera turētāja tiesību
izmantošanas.
Vaučeru rezultātā vienmēr
vajadzētu saņemt preces vai pakalpojumus, un tos bieži izdod, lai
palielinātu konkrēta piegādātāja vai
piegādātāju grupas noietu vai vienkāršotu iegādi.
Šīs īpašības un tiesības saņemt preces vai
pakalpojumus (un atbilstošais pienākums piegādāt preces vai
sniegt pakalpojumus) nošķir vaučerus no vispārīgākiem
maksājumu instrumentiem (kuri nedod šādas konkrētas
tiesības).
Tā kā mobilo ierīču skaits
aug, arvien aktuālāka kļūst nepieciešamība
nošķirt priekšapmaksas telekomunikāciju kredītus (vaučerus)
un vispārīgākus mobilos maksājumu pakalpojumus, kas
ļauj izmantot minēto priekšapmaksas iekasēšanas sistēmu. Ar
mobilo maksājumu sistēmu patērētājs var samaksāt
par arvien vairāk dažādām precēm un pakalpojumiem, kas nav
tikai telekomunikāciju pakalpojumi (var veikt pat naudas
pārskaitījumus). Ja sistēmas mērķis ir vienkāršot
maksājumus par plašu un neierobežotu preču un pakalpojumu sarakstu,
tostarp arī par saturu (mūzikas failiem, spēlēm,
kartēm, datiem utt.) vai citiem pakalpojumiem (piemēram,
autostāvvietu) vai precēm (piemēram, tirdzniecības
automātā), to vairs nevar īsti uzskatīt par vaučeru.
Robežšķirtne starp vairāku mērķu vaučeru (kura
turētājam ir piekļuve telekomunikāciju pakalpojumiem un
citiem konkrētiem pakalpojumiem vai precēm) un maksājuma
pakalpojumu (kura mērķis ir nodrošināt iespēju
samaksāt no priekšapmaksas kredīta par preču vai pakalpojumu
iegādi, jo īpaši no trešās personas) ir jautājums par
tiesībām saņemt preces vai pakalpojumus.
Tāpēc instrumenti, kam var būt
dažas vaučeru īpašības, bet kuru galvenais mērķis ir
maksājuma līdzeklis, jāizslēdz no vaučera
definīcijas. To nosaka 30.a panta 2. punkts.
Vaučeri, ko izplata ķēdes
veidā (25. panta d) apakšpunkts, 74.a pants un
74.b pants)
Vaučerus var izplatīt dažādi
(piemēram, ar avīzēm, izmantojot starpniekus, pievienojot
precēm veikalā u. tml.). 
Tā kā viena mērķa
vaučerus var aplikt ar nodokli jau sākumā, to izplatīšana
ir salīdzinoši vienkārša. Taču vairāku mērķu
vaučeru izplatīšana pārdošanas ķēdē nav tik
vienkārša.
Pastāv daudzi modeļi. Viena no
iespējām: cena, par kuru vaučera izdevējs (I) pārdod
vairāku mērķu vaučeru ķēdes sākumā,
atšķiras no cenas, ko ķēdes beigās maksā
patērētājs, jo izplatītāji pievieno maržu vai
uzcenojumu. Patērētājs, kas pērk vairāku
mērķu vaučeru ķēdes beigās, maksā
augstāku cenu nekā atlīdzība, ko vaučera izdevējs
iegūst ķēdes sākumā. Ja maržu (vai uzcenojumu)
neuzskaita pareizi, radīsies neatbilstība starp izdevēja
(budžetā maksājamo) PVN un patērētāja (priekšnodokli)
PVN, kur patērētājs, iespējams, ir nodokļa
maksātājs ar atskaitīšanas tiesībām.
Šāda shēma ir bieži sastopama
priekšapmaksas telekomunikāciju vaučeru gadījumā.
Lai šo problēmu risinātu, tiek izveidots
nominālās vērtības jēdziens, proti, konstanta
vērtība, ko vairāku mērķu vaučera izdevējs
nosaka ķēdes sākumā, un pozitīva starpība starp
nominālo vērtību un cenu, ko maksā vairāku
mērķu vaučera izplatītājs, tiek uzskatīta par
izplatīšanas pakalpojuma sniedzēja atlīdzību.
Izplatītājs (D1) sniedz (ar nodokli apliekamu) izplatīšanas
pakalpojumu izdevējam (I). Nākamie izplatītāji (D2) sniedz
līdzīgu izplatīšanas pakalpojumu iepriekšējam
izplatītājam (kas tiem pārdevis vairāku mērķu
vaučeru).
Shematiski tas izskatās šādi:
Uzņēmums I (telekomunikāciju
piegādātājs) šajā gadījumā pārdod
izplatītājam (D1) vairāku mērķu vaučeru ar
nominālo vērtību EUR 100. D1 izdevējam maksā EUR 80.
Starpība starp nominālo vērtību un samaksāto cenu ir
EUR 20. Šo summu uzskata par atlīdzību (ieskaitot PVN), ko
telekomunikāciju piegādātājs maksā
izplatītājam par sniegto izplatīšanas pakalpojumu.
D1 izdos I rēķinu, norādot
izplatīšanas pakalpojuma cenu un piemērojamo PVN. Pieņemot, ka
PVN likme ir 25 %, izplatīšanas pakalpojums maksā EUR 16, bet
PVN summa ir EUR 4.
Tad D1 pārdod vairāku
mērķu vaučeru nākamajam izplatītājam D2 par EUR
90. D2 sniedz izplatīšanas pakalpojumu D1 un izdod rēķinu par
starpību starp nominālo vērtību EUR 100 un samaksāto
summu EUR 90. Rēķinā norāda pakalpojuma maksu EUR 8 un PVN
EUR 2.
D2 pārdod vaučeru
galapatērētājam (C) par EUR 100. C izmanto šo vaučeru
(priekšapmaksas kredītu), lai no I saņemtu telekomunikāciju vai
citus pakalpojumus. Ja izmantojums ir saimnieciskās darbības vajadzībām,
C (nodokļa maksātājs) no I saņems rēķinu par EUR
100, ieskaitot PVN.
Saistībā ar vairāku
mērķu vaučera pārdošanu izplatīšanas
ķēdē PVN rēķins izdots netiek.
Uzņēmums I, telekomunikāciju
pakalpojumu sniedzējs un vairāku mērķu vaučera
izdevējs, būs sniedzis pakalpojumu par EUR 80 ar budžetā
maksājamo PVN EUR 20 (piemērā izmantojot konstantu PVN likmi
25 %). Uzņēmumam I būs radušās izplatīšanas
izmaksas EUR 16 (un priekšnodoklis EUR 4), lai nogādātu vairāku
mērķu vaučeru līdz galapatērētājam.
Bezmaksas
atlaižu vaučeru neitralitāte (25. panta e) apakšpunkts un
74.c pants)
Bezmaksas atlaižu vaučeri to
turētājam dod tiesības saņemt atlaidi, vaučeru
izmantojot konkrētu preču vai pakalpojumu saņemšanā. Ja
izdevējs un uzņēmums, kur vaučers tiek izmantots, ir
tā pati persona, ar nodokli apliekamo attiecīgās piegādes
summu samazina par atlaides vērtību (mīnus ietvertais PVN).
Tādējādi patērētājs, kas izmanto EUR 5 atlaides
vaučeru, lai nopirktu preci, kuras cena ir EUR 100, maksās tikai EUR
95.
Praksē preces, uz kurām attiecas
atlaides vaučeri, pirms galapatērētāja sasniegšanas bieži
iziet cauri vairākiem nodokļu maksātājiem (piemēram,
vairumtirgotāji, izplatītāji, mazumtirgotājs). Bieži vien
vaučera izdevējs (piemēram, ražotājs) kompensē atlaidi
uzņēmumam, kur tas izmantots (piemēram, mazumtirgotājam).
Mēdz būt arī tā, ka patērētājs maksā
parasto cenu, bet pēc tam saņem daļu naudas atpakaļ no
vaučera izdevēja. Šādos gadījumos ir grūti pareizi
uzlikt nodokli.
Patlaban, kā paredz Eiropas
Savienības Tiesas judikatūra[5],
sākotnējais izdevējs (vairumtirgotājs vai ražotājs)
var atskaitīt vaučera izmantošanas uzņēmumam samaksāto
kompensāciju no sākotnējās pārdošanas cenas
precēm, uz kurām attiecas vaučers. Lai novērstu
zaudētu nodokli (nākamajiem nodokļa maksātājiem
ķēdē nav jākoriģē priekšnodoklis),
kompensāciju uzskata par trešās personas maksājumu vaučera
izmantošanas uzņēmumam, ko pievieno (izņemot ietverto PVN) ar
nodokli apliekamajai summai rēķinā, ko izmantošanas
uzņēmums izdod preču vai pakalpojumu saņēmējam.
Iepriekš minētajā piemērā izmantošanas uzņēmums
preču vai pakalpojumu saņēmējam izdos rēķinu par
EUR 100 (ieskaitot PVN), lai gan klients ir samaksājis tikai EUR 95.
Problemātiski joprojām ir
gadījumi, kad šīs korekcijas veic izplatīšanas
ķēdē (sistēma ir sarežģīta, un uzņēmumi
sastopas ar nekonsekventiem PVN uzskaites un iegrāmatošanas noteikumiem)
vai kad vaučeru izmanto citā dalībvalstī, nevis tajā,
kur tas izdots. Nav viegli atrast risinājumu pretrunām starp
preču vai pakalpojumu saņēmēja atskaitīšanas
tiesībām (ja nodokļa maksātājs izmanto vaučeru
precēm un pakalpojumiem, kas tiek iegādāti saimnieciskās
darbības nolūkā) un ražotāja ar nodokli apliekamās
summas samazinājumu. Nav regulējuma, kas atrisinātu
gadījumu, kad kompensācijas maksātājs nav vaučera
izdevējs.
Tāpēc priekšlikums paredz
mainīt pašreizējo situāciju. Kompensācija turpmāk tiks
uzskatīta nevis par trešās puses atlīdzību, bet gan par
atlīdzību (ar PVN) par vaučera izmantošanas pakalpojuma
sniegšanu. Tiks nevis samazināta pirmās pārdošanas summa, kurai
uzliek nodokli, bet gan ražotājs (vaučera izdevējs)
atskaitīs priekšnodokli par izmantošanas uzņēmuma sniegto
vaučera izmantošanas pakalpojumu.
Kad preču vai pakalpojumu
piegādē tiks izmantots bezmaksas atlaides vaučers,
samaksātā cena joprojām saruks par vaučera nominālo
vērtību, bet rezultātā samazināsies piegādes
summa, kurai uzliek nodokli. Summa, kurai uzliek nodokli, (plus PVN) ir cena,
ko patērētājs faktiski samaksā. Minētajā
piemērā uzņēmums, kur vaučers izmantots, izdod
rēķinu par EUR 95 (ieskaitot PVN). Preču vai pakalpojumu
saņēmējs nevarēs atskaitīt pārāk lielu PVN,
un tādējādi tiek nodrošināta neitralitāte.
Shematiski tas izskatās šādi:
Ražotājs jeb uzņēmums M
vairumtirgotājam W1 pārdod preces par EUR 70. W1 tās pārdod
W2 par EUR 80, kas, savukārt, tās pārdod mazumtirgotājam R
par EUR 90 (visas summas ar PVN).
R visbeidzot pārdod preces
galapatērētājam (C) par EUR 100.
Vienlaikus, lai veicinātu pārdošanu,
M ar avīzēm izplata bezmaksas atlaižu vaučeru, kas dod
tiesības saņemt EUR 5 atlaidi, un vienu no tiem pirkumā izmanto
C. R pieņem vaučeru kā daļu no maksājuma un prasa M
kompensāciju. 
Patlaban šī kompensācija M ļauj
samazināt summu, kurai uzliek nodokli, piegādē W1. Taču
šī korekcija visā piegādes ķēdē nav
racionāla, un Tiesas risinājums ir uzskatīt EUR 5 par
trešās puses maksājumu. Tomēr arī tas nav optimāls
variants, jo izraisa zaudētus nodokļus, ja C ir nodokļa
maksātājs (ar tiesībām atskaitīt priekšnodokli) vai ja
piegādes ķēdē ir iesaistīta vairāk nekā
viena dalībvalsts (iegādei ES iekšienē piemērojot nulles
likmi).
Lai to risinātu, ierosinātajā
25. panta e) apakšpunktā EUR 5 tiek uzskatīts par
izmantošanas pakalpojumu, par kuru R izdod rēķinu M (summā EUR 5
ir ietverts PVN). M vairs nav jākoriģē summa, kurai uzliek
nodokli, un C, kas faktiski maksā EUR 95, saņem rēķinu par
šo summu (visas summas ar PVN).

Apspriešanās ar ieinteresētajām personām

PVN režīms vaučeriem tika apspriests
2002. un 2006. gadā Fiscalis semināros, kur piedalījās
dalībvalstu nodokļu iestāžu pārstāvji. Pēc tam
2006. gadā notika sabiedriskā apspriešana. Rezultātus
lasiet
http://ec.europa.eu/taxation_customs/common/consultations/tax/article_2992_en.htm.
Vairumā komentāru
norādīts, ka problēmas galvenokārt izraisa PVN noteikumu
atšķirīgā piemērošana dalībvalstīs, kas jo
īpaši skar darbības ES iekšienē. Vajadzīga saskaņota
pašreizējo noteikumu interpretācija, un respondenti uzskata, ka
tādēļ, visticamāk, jāmaina primārie tiesību
akti. Kopumā par būtisku tiek uzskatīta juridiska vaučeru
definīcija PVN nolūkā.
Vaučeri kļūst arvien
dažādāki, un ne vienmēr ir skaidra robežšķirtne starp
vaučeriem un vispārējiem maksājumu līdzekļiem.
Vairums respondentu uzskata, ka jāpievērš uzmanība neitralitātei,
piemērojot nodokļa režīmu sistēmām ar tādām
pašām īpašībām.

Ietekmes novērtējums

Problēmas, kuru risināšana ir
šīs iniciatīvas mērķis, rodas no nepilnībām
regulējumā, kurš vairs neatbilst attīstības tendencēm
komercvidē.
Priekšlikumam ir pievienots ietekmes
novērtējums. Tajā secināts, ka vienīgais praktiski
iespējamais veids, kā novērst konstatētās
nepilnības, ir modernizēt PVN direktīvu, iekļaujot jaunas
tiesību normas par vaučeriem.
Tika izskatītas arī divas citas
iespējas: nerīkoties vai izmantot pieeju, kas paredz juridiski
nesaistošas instrukcijas. Pirmajā gadījumā konstatētās
problēmas jārisina dalībvalstīm. Dalībvalstis
varētu ieviest ad hoc risinājumus vai prasīt norādes
Eiropas Savienības Tiesai. Otrajā gadījumā varētu,
piemēram, izstrādāt vadlīnijas. Taču neviens no šiem
variantiem nenodrošina tiesisko noteiktību vai tiesību aktu, kas
grozītu pašreizējos PVN noteikumus. Konstatētās
nepilnības, jo īpaši trūkstošais regulējums PVN
direktīvā, kas nodrošinātu konsekventu režīmu
dalībvalstīs, ir sevišķi nevēlamas nodokļu jomā,
kur tiesiskā noteiktība ir ļoti svarīga.
Ietekmes novērtējuma pielikumā
ir pētījums, ko veicis "Deloitte". Tajā atrodams
šī tiesību akta priekšlikuma ekonomiskais pamatojums, jo īpaši
faktiskās un potenciālās sekas, ko rada neatbilstības starp
dalībvalstīm. Pētījumā arī konstatēts, ka
priekšapmaksas telekomunikāciju pakalpojumu vaučeri ir
visizplatītākā vaučeru kategorija, un to nodokļu
režīmi atšķiras. Rezultātā var rasties
izvairīšanās shēmas, konkurences kropļojumi, vai pat dažas
saimnieciskās darbības var kļūt nepievilcīgas
nodokļu neskaidrības dēļ.

Priekšlikuma juridiskie aspekti

Priekšlikums sastāv no vairākiem
grozījumiem PVN direktīvā, kuru mērķis ir skaidri
definēt dažādus vaučeru veidus un harmonizēt to PVN
režīmu. Priekšlikuma pamatā ir Līguma par Eiropas
Savienības darbību (LESD) 113. pants.
Subsidiaritātes princips
Ierosinātie grozījumi ir
vajadzīgi, lai precizētu un harmonizētu noteikumus par
vaučeru PVN režīmu. Dalībvalstis nevar pietiekami sasniegt šo
mērķi.
Pirmkārt, attiecīgie PVN noteikumi
ir noteikti PVN direktīvā. Šos noteikumus var grozīt tikai ES
likumdošanas procesā.
Otrkārt, tikai dalībvalstu
rīcība nevar sasniegt vienādas PVN piemērošanas
mērķi tāpēc, ka rodas iespēja dažādi
interpretēt noteikumus. Pašreizējais regulējums nav skaidrs, un
atšķirības dalībvalstu piemērojumā ir galvenais
konstatēto problēmu cēlonis. Lai precizētu PVN režīmu
ar nodokli apliekamām precēm un pakalpojumiem, ko piegādā
par vaučeriem, jāgroza PVN direktīva.
Priekšlikums paredz tikai to, ko var
panākt vienīgi ar ES regulējumu. Tādējādi tas
atbilst subsidiaritātes principam.
Proporcionalitātes princips
Ņemot vērā
konstatētās problēmas, vajadzīgi grozījumi Direktīvā
2006/112/EK, iestrādājot risinājumus, kas palīdzēs
sasniegt mērķus. Šie risinājumi palīdzēs panākt
nodokļu neitralitāti, mazināt atbilstības izmaksas un
novērst nodokļu dubultas uzlikšanas risku, tādējādi
ekonomikas dalībniekiem dodot iespēju efektīvāk
sadalīt resursus. Skaidri noteikumi, ar kuriem izveido
vienlīdzīgu situāciju, samazina iespējas izvairīties
no nodokļa un rada lielāku tiesisko noteiktību gan nodokļa
maksātājiem, gan nodokļu administrācijām.
Priekšlikums tādējādi ir
saskaņā ar proporcionalitātes principu.
Vienkāršošana
Priekšlikums vienkāršo regulējumu,
sadalot kategorijās un skaidri definējot dažādus vaučeru
veidus, saskaņojot katra vaučeru veida nodokļa režīmu un
palielinot atlaižu vaučeru režīma neitralitāti.
Juridisko instrumentu izvēle
Ierosinātais juridiskais instruments ir
direktīva. Citi līdzekļi nebūtu piemēroti
tāpēc, ka uz vaučeru PVN režīmu attiecas vairāki PVN
direktīvas panti. Tāpēc iepriekš izklāstītos
mērķus var sasniegt tikai ar direktīvas grozījumiem.
Atbilstības tabula
Dalībvalstīm jāziņo
Komisijai valsts noteikumi, ar ko transponē direktīvu, kā
arī jāiesniedz viens vai vairāki dokumenti, kuros izskaidro
saistību starp šīs direktīvas elementiem un attiecīgajām
valsts transponēšanas instrumentu daļām. Prasība iesniegt
dokumentus ir pamatota un proporcionāla, ņemot vērā šo
direktīvu, jo tā palīdzēs nodrošināt nodokļa
maksātājiem skaidrību par to tiesībām un
pienākumiem darījumos ar vaučeriem, jo īpaši
attiecībā uz darbībām ES iekšienē.
4.           IETEKME UZ BUDŽETU 
Priekšlikums neietekmē Eiropas
Savienības budžetu.
5.           SĪKĀKS
PRIEKŠLIKUMA SKAIDROJUMS 
25. pants
d) apakšpunkts
Gadījumos, kad vairāku
mērķu vaučeri iet cauri izplatīšanas ķēdei,
jābūt skaidram un konsekventam PVN režīmam attiecībā
uz maržu vai maksu, ko maksā vai saņem izplatītājs.
Tāpēc īpaši jānosaka, ka tā ir ar nodokli apliekama
pakalpojumu sniegšana.
e) apakšpunkts
Minētā panta e) apakšpunkta
mērķis ir panākt to, ka gadījumos, kad vaučeru, kas
dod tiesības uz atlaidi vai naudas atmaksu, izdod bez maksas, un tā
izmantošanas uzņēmums ir nodokļa maksātājs, kas nav
tā izdevējs, un izmantošanas uzņēmumam vaučera
izdevējs maksā kompensāciju, šo darbību uzskata par
pakalpojumu, kuru izmantošanas uzņēmums sniedz izdevējam.
Tādējādi tiek panākts, ka ar nodokli apliekamā summa
plus PVN izmantošanas uzņēmuma izdotajā rēķinā
atbilst preču vai pakalpojuma saņēmēja/ nodokļa
maksātāja faktiski samaksātajai summai.
28. pants
Šo pantu groza,
lai izvairītos no pārāk liela administratīvā sloga
darījumu ķēdē ar vairāku mērķu
vaučeriem.
Vairāku
mērķu vaučerus neapliek ar nodokli, kad tie maina
īpašniekus, bet gan tikai izmantošanas brīdī. Ja šīs
gadījums netiek precīzi regulēts, rodas risks, ka
brīdī, kad vaučers ir izmantots un ir zināma PVN likme, var
likties, ka ir vajadzīgas attiecīgas korekcijas visos
iepriekšējos izplatīšanas ķēdes posmos (koriģējot
uz likmi, ko piemēro par vaučeru piegādātajām
precēm vai pakalpojumiem)
Šādā
novēlota un atpakaļejoša PVN korekcija būtu ļoti
neērta un kavētu uzņēmējdarbību, turklāt
neradītu jaunus nodokļa ieņēmumus (pieņemot, ka
katrā posmā tiek atgūts priekšnodoklis). Lai no tā
izvairītos, PVN nevajadzētu piemērot vaučera piegādei
ķēdē, bet gan tikai galīgajam darījumam, kurā
vaučers tiek izmantots. 
Šis noteikums
jālasa saistībā ar 25. panta noteikumu, kas paredz, ka
marža par vairāku mērķu vaučeru izplatīšanu ir
apliekama ar nodokli atsevišķi kā neatkarīgs pakalpojums. Šo
divu noteikumu sekas ir tādas, ka attiecīgās preces vai
pakalpojumi, uz kuriem vairāku mērķu vaučers dod
tiesības, tiek apliktas ar nodokli vaučera izmantošanas
brīdī, t.i., pareizajā vietā un pareizajā laikā,
bet izplatītāja marža tiek aplikta ar nodokli tad, kad tiek sniegts
attiecīgais pakalpojums, t.i., katrreiz, kad vairāku mērķu
vaučers maina īpašnieku.
30.a pants
Kā minēts iepriekš, šajā
pantā tiek definēti vaučeri un noteiktas robežas to
funkcijām, lai nošķirtu vaučerus no vispārīgākiem
maksājumu instrumentiem. Atšķirību starp viena mērķa
vaučeriem un vairāku mērķu vaučeriem nosaka tas, vai
pastāv pietiekama noteiktība, lai iekasētu PVN izdošanas
brīdī, vai ir jāgaida, kamēr tiek piegādātas
preces vai pakalpojumi. Attiecībā uz viena mērķa
vaučeriem jābūt skaidrībai par tās personas
identitāti, kas uzņemas vaučerā paredzēto
pienākumu piegādāt.
Vaučeriem, ko neizdod par
atlīdzību, ir atsevišķs PVN režīms, kas noteikts citās
tiesību normās.
30.b pants
Šis pants paredz, ka attiecībā uz
vaučeru, kurš dod tiesības saņemt preces vai pakalpojumus, šo
tiesību piegāde un attiecīgā preču piegāde vai
pakalpojumu sniegšana ir saistītas un uzskatāmas par vienotu
darījumu.
Tā kā šī vienotā
darījuma nodokļa režīmam jābūt tādam pašam
kā gadījumā, kad preces vai pakalpojumus piegādātu bez
vaučera, piegādes vietu un piemērojamo likmi nosaka
piegādātās preces vai pakalpojumi. No šī panta arī
izriet, ka vairāku mērķu vaučerus ar nodokli apliek
izmantošanas brīdī. Viena mērķa vaučerus ar nodokli
apliek pārdošanas brīdī (65. pants).
Lai izvairītos no neskaidrībām,
jānodrošina, lai vaučera izmantošana darījumā, uz kuru
attiecas īpašais režīms ceļojumu aģentūrām,
neietekmētu minētās shēmas noteikumus.
65. pants
Šim pantam
pievienotā daļa attiecas uz viena mērķa vaučeru
nodokļa iekasējamību. Līdzīgi kā ar
maksājumiem uz kontu arī šajā gadījumā PVN
kļūst iekasējams līdz ar maksājuma saņemšanu un
par saņemto summu. 
66. pants
Šo pantu groza,
lai izvairītos no situācijas, kad attiecībā uz viena
mērķa vaučeriem dalībvalstis atkāpjas no
65. panta. Pretējā gadījumā viena mērķa
vaučeru nodokļa iekasējamība starp dalībvalstīm
joprojām atšķirtos, kas, iespējams, izraisītu nodokļa
dubultu uzlikšanu vai nodokļa neuzlikšanu.
74.a pants
Šajā
pantā ir runa par summu, kurai uzliek nodokli, attiecībā uz
piegādēm, kur ir iesaistīts vairāku mērķu
vaučers, tostarp gadījumos, kad vairāku mērķu
vaučers ir daļēji izmantots. Tajā arī ieviests
jēdziens "nominālā vērtība", kas ir
izšķirīgi svarīgs nodokļa sistēmas
sakārtošanā, jo īpaši darījumiem ES iekšienē. Šis
jēdziens nodrošina to, ka vairāku mērķu vaučera
vērtība no izplatīšanas ķēdes sākuma līdz
beigām ir nemainīga.
Nominālo vērtību definē
(74.a panta 2. punktā) kā visu to, ko vaučera
izdevējs saņēma vai saņems pret vaučeru. Tas ir
vajadzīgs tādēļ, lai ņemtu vērā vairāku
mērķu vaučera izplatītāja (galvenā vai
starpnieka) pārdošanas ķēdē sniegtā izplatīšanas
pakalpojuma vērtību. Izplatītāja maržu uzskata par
atlīdzību (ieskaitot PVN summu) par izplatīšanas pakalpojumu,
kas apliekams ar nodokli (sk. 25. pantu).
Vairāku mērķu vaučera
nominālā vērtība ir summa ar PVN. Ietvertā PVN summa
kļūst zināma tikai vaučera izmantošanas brīdī,
kad, pamatojoties uz PVN likmi, ko piemēro precēm un pakalpojumiem,
varēs sadalīt nominālo vērtību PVN summā un
summā, kurai uzliek nodokli.
Ja patērētājs samaksā
vairāk par nominālo vērtību, izplatītājs ir
iekasējis maržu, un patērētājam ir tiesības
saņemt atsevišķu rēķinu par šo starpību (kas
nebūs atspoguļota rēķinā par piegādi). Ja
patērētājs ir samaksājis mazāk par nominālo
vērtību, izplatītājam ir zaudējumi, bet jebkurā
gadījumā vaučera izdevēja saņemtā
atlīdzība nemainās.
74.b pants
Šajā pantā noteikts, kā
aprēķināt izplatītāja maržu, ja uz piegādēm
attiecas vairāku mērķu vaučers. Summa, kurai uzliek
nodokli, attiecībā uz sniegto izplatīšanas pakalpojumu ir
starpība, proti, starpība starp vairāku mērķu
vaučera nominālo vērtību un faktisko
saņēmēja samaksāto summu.
Kopējā nodokļa summa par
izplatīšanas pakalpojumiem ir nemainīga un nav atkarīga no
pārdošanas ķēdes posmu skaita. Ja ir vairāk par vienu
izplatītāju, kopējo nodokļa summu par izplatīšanas
pakalpojumiem sadala starp izplatītājiem (sk. piemēru par
vairāku mērķu vaučera izplatīšanu).
74.c pants
Tā kā bezmaksas atlaižu vaučeru
vairs neuzskata par trešās puses atlīdzību par piegādi,
jāprecizē, kā nosakāma ar nodokli apliekamā summa par
izmantošanas pakalpojumu, kas ieviests ar 25. panta e) apakšpunktu.
169. pants
Šajā pantā iekļautā
daļa nodrošina konsekvenci atskaitīšanas tiesībās.
Ja vairāku mērķu vaučera
izdevējs izmanto vaučeru ar nodokli apliekamos darījumos,
168. pants paredz, ka PVN, kas jāmaksā vai kas samaksāts
saistībā ar vaučera izdošanu, var atskaitīt. Lai noteikumi
būtu vienlīdzīgi, gadījumos, kad vairāku
mērķu vaučerus izmanto darījumos, kur notiek
atskaitīšana, un izmantošanas uzņēmums nav vaučera
izdevējs, jāprecizē, ka vaučera izdevējs patur
tiesības atskaitīt PVN, kas jāmaksā vai kas samaksāts
par izdevumiem, kuri saistīti ar vaučera izdošanu. Tas var ietvert
drukāšanas vai kodēšanas izmaksas.
Šis noteikums vajadzīgs gadījumiem,
kad vairāku mērķu vaučera izmantošanas uzņēmums
nav šī vaučera izdevējs. Uz turpmāku kompensāciju, ko
izdevējs maksā izmantošanas uzņēmumam, noteikums
neattiecas. Bez šāda noteikuma izdevējam nebūtu
atskaitīšanas tiesību.
193. pants
Šajā pantā iekļautajā
daļā precizēts, ka vairāku mērķu vaučeru
gadījumā izmantošanas uzņēmums vienmēr ir tas, kas
veic ar nodokli apliekamo preču vai pakalpojumu piegādi un
tādējādi atbild par PVN nomaksu. Tas ir svarīgi
gadījumos, kad vaučera izdevējs un izmantošanas
uzņēmums ir dažādas personas. Tikai izmantošanas uzņēmums
zina, kas ir piegādāts un kad un kur šī piegāde ir
notikusi.
272. pants
Šis pants ir grozīts, lai
nodrošinātu, ka visas dalībvalstis, kur nodoklis ir maksājams,
saņem informāciju par pārrobežu pakalpojumu sniegšanu, tostarp
saistībā ar vaučeriem, tādējādi ļaujot
pareizi aprēķināt un iekasēt PVN savā teritorijā.
Jo īpaši visās dalībvalstīs konsekventi jāpiemēro
nodokļa maksātāju pienākumi attiecībā uz
identifikāciju PVN nolūkā un kopsavilkuma paziņojumu
aizpildīšanu.
2012/0102 (CNS)
Priekšlikums
PADOMES DIREKTĪVA,
ar ko attiecībā uz vaučeriem
groza Direktīvu 2006/112/EK par kopējo pievienotās
vērtības nodokļa sistēmu 
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 113. pantu,
ņemot vērā Eiropas Komisijas
priekšlikumu,
pēc tiesību akta projekta
nosūtīšanas valstu parlamentiem,
ņemot vērā Eiropas Parlamenta
atzinumu[6],

ņemot vērā Eiropas Ekonomikas
un sociālo lietu komitejas atzinumu[7],

saskaņā ar īpašu likumdošanas
procedūru,
tā kā:
(1)       Padomes 2006. gada
28. novembra Direktīva 2006/112/EK par kopējo pievienotās
vērtības nodokļa sistēmu[8]
paredz noteikumus par preču piegādes un pakalpojumu sniegšanas laiku
un vietu, summu, kurai uzliek nodokli, pievienotās vērtības
nodokļa (PVN) iekasējamību un atskaitīšanas
tiesībām. Taču šie noteikumi nav pietiekami skaidri un
aptveroši, lai nodrošinātu konsekvenci attiecībā uz nodokli
darījumos, kas saistīti ar vaučeriem, un tāpēc rodas
nevēlama ietekme uz iekšējā tirgus pareizu darbību. 
(2)       Lai panāktu noteiktu un
vienādu režīmu un novērstu nekonsekvenci, konkurences
kropļojumus, nodokļa dubultu uzlikšanu vai nodokļa neuzlikšanu
un lai ierobežotu izvairīšanos no nodokļa, vajadzīgi īpaši
PVN noteikumi gadījumiem, kad iesaistīti vaučeri. 
(3)       Lai skaidri noteiktu, kas PVN
nolūkā ir vaučers un kā vaučerus nošķirt no
maksājumu instrumentiem, vaučeri, kas var būt fiziskā vai
elektroniskā formā, ir jādefinē, nosakot to pamata
pazīmes, jo īpaši ar vaučeru saistītās tiesības
un vaučera izdevēja pienākumus. 
(4)       Ar vaučeriem
saistīto darījumu PVN režīms ir atkarīgs no
konkrētām vaučera iezīmēm. Tāpēc jānošķir
dažādi vaučeru veidi un atšķirības jānosaka
Savienības tiesību aktos.
(5)       Vaučera
raksturīgā pazīme ir tiesības saņemt preces vai
pakalpojumus, vai atlaidi. Pirms vaučers tiek izmantots, šīs
tiesības var pāriet no vienas personas uz citu. Lai izvairītos
no nodokļa dubultas uzlikšanas riska, kad ar šīm tiesībām
saistīto pakalpojumu apliek ar nodokli, jānosaka, ka šo tiesību
piešķiršana un preču vai pakalpojumu saņemšana uzskatāma
par vienotu darījumu.
(6)       Preču piegāde vai
pakalpojumu sniegšana var ietvert tiešu maksājumu vai vaučeru. Lai
šiem darījumiem piemērotajā režīmā nodrošinātu
neitralitāti, nodokli, kas jāmaksā par darījumu, nosaka
pēc precēm vai pakalpojumiem, ko piegādā, izmantojot
vaučeru.
(7)       Ceļojumu
aģentūru maržas shēma paredz, ka nodokli uzliek
dalībvalstī, kas ceļojumu aģentūrai ir
saimnieciskās darbības pastāvīgā vieta. Lai
nebūtu jāmaina nodokļa uzlikšanas vieta, jāprecizē, ka
uz precēm vai pakalpojumiem, ko piegādā, izmantojot
vaučerus, arī turpmāk attieksies šī shēma.
(8)       Vaučerus bieži izplata
ar starpniekiem vai izplatīšanas ķēdē, kur notiek pirkšana
un tālākpārdošana. Lai saglabātu neitralitāti, ir
svarīgi, lai PVN summa, ko maksā par precēm un pakalpojumiem, ko
piegādā, izmantojot vaučeru, nemainās. Šajā
nolūkā vairāku mērķu vaučeru vērtība
jānosaka to izdošanas brīdī.
(9)       Ja vaučerus izplata
nodokļa maksātājs, kas darbojas savā vārdā, bet
citas personas uzdevumā, uzskata, ka nodokļa maksātājs pats
ir saņēmis un piegādājis vaučerus. Ja tiek izplatīti
vairāku mērķu vaučeri un nodoklis tiek uzlikts tikai
vaučera izmantošanas brīdī, visos izplatīšanas
ķēdes posmos būtu vajadzīgas korekcijas, kas radītu
nelielus vai neradītu nekādus jaunus nodokļa
ieņēmumus. Lai izvairītos no pārmērīga
administratīvā sloga, neuzskata, ka nodokļa maksātājs,
kurš izplata šādus vaučerus, ir pats vaučeru saņēmis
un piegādājis. 
(10)     Jāprecizē
nodokļa režīms darījumos, kas saistīti ar vairāku
mērķu vaučeru izplatīšanu. Ja šādus vaučerus
iegādājas par vērtību, kas ir zemāka nekā
tālākpārdošanas cena, izplatīšanas pakalpojumu apliek ar
nodokli, pamatojoties uz nodokļa maksātāja maržu.
(11)     Vaučerus var izmantot
preču vai pakalpojumu piegādē pāri robežām. Ja
iekasējamība dalībvalstīs atšķiras, var rasties
nodokļa dubulta uzlikšana vai nodokļa neuzlikšana. Lai izvairītos
no šādas situācijas, nedrīkst pieļaut atkāpes no
noteikuma, kas paredz, ka PVN iekasē preču vai pakalpojumu
piegādes brīdī. 
(12)     Tomēr, ja maksājumu
veic uz kontu pirms piegādes, PVN jāmaksā par saņemto
summu. Jāprecizē, ka tas attiecas arī uz maksājumiem par
vaučeriem, kas dod tiesības uz preču un pakalpojumu
piegādi, ja nodokļa uzlikšanas vieta un apmērs ir zināmi
(viena mērķa vaučeri). Cita veida vaučeriem (vairāku
mērķu vaučeriem) PVN kļūst iekasējams tikai
vaučera izmantošanas brīdī.
(13)     Daži vaučeri paredz
atlaides preču piegādē vai pakalpojumu sniegšanā. Tā
kā cenas samazinājumu galvenokārt izmanto, lai veicinātu
vaučera izdevēja preču vai pakalpojumu noietu, jāparedz, ka
preču vai pakalpojumu piegādātājam vaučera izmantošana
ir pakalpojums, ko tas sniedzis izdevējam.
(14)     Lai ievērotu
neitralitātes principu gadījumos, kad par vaučeru piešķir
preču vai pakalpojumu cenas samazinājumu, ar nodokli apliekamā
summa par noieta veicināšanas pakalpojumu, ko izmantošanas
uzņēmums sniedzis vaučera izdevējam, ir kompensācija,
ko iegūst izmantošanas uzņēmums. 
(15)     Ciktāl preces vai
pakalpojumi, ko piegādā, izmantojot vaučeru, ir apliekami ar
nodokli, nodokļa maksātājs ir tiesīgs atskaitīt PVN,
kas samaksāts par izdevumiem, kuri saistīti ar vaučera izdošanu.
Jāprecizē, ka šīs PVN izmaksas ir atskaitāmas pat tad, ja
attiecīgās preces vai pakalpojumu piegādā cita persona,
nevis vaučera izdevējs.
(16)     Vaučera izdošanā,
izplatīšanā un izmantošanā var būt iesaistīti
vairāki nodokļa maksātāji, bet vairāku mērķu
vaučeru gadījumā tikai vaučera izmantošanas
uzņēmums zina, kas, kad un kur ir piegādāts. Lai
panāktu pareizu samaksātā PVN summu, visos gadījumos par
ķēdes beigās piegādātajām precēm vai
pakalpojumiem atbildīgam par PVN nomaksu nodokļu iestādēm
vajadzētu būt izmantošanas uzņēmumam.
(17)     Ja paša vaučera
izplatīšana vai izmantošana ir atsevišķa pakalpojuma sniegšana, kas
ir nošķirts no precēm vai pakalpojumiem, kurus iegādājas ar
vaučeru, turklāt šī piegāde ir pāri robežām, ir
svarīgi izpildīt PVN saistības, lai panāktu to, ka
maksājamais PVN tiek pareizi piemērots un iekasēts.
(18)     Tā kā veicamo
vienkāršošanas, modernizācijas un saskaņošanas pasākumu
mērķus vaučeriem piemērojamo pievienotās
vērtības nodokļa noteikumu jomā dalībvalstis nevar
pietiekamā mērā sasniegt pašas, un tāpēc tos
iespējams labāk sasniegt Savienības mērogā,
Savienība var pieņemt pasākumus saskaņā ar Līguma
par Eiropas Savienību 5. pantā noteikto subsidiaritātes
principu. Saskaņā ar minētajā pantā noteikto
proporcionalitātes principu šajā direktīvā paredz
vienīgi tos pasākumus, kas ir vajadzīgi minēto
mērķu sasniegšanai.
(19)     Saskaņā ar
dalībvalstu un Komisijas 2011. gada 28. septembra Kopīgo politisko
deklarāciju par skaidrojošiem dokumentiem[9]
dalībvalstis apņemas gadījumos, kad tas nepieciešamības
ziņā ir pamatoti, ziņojumam par saviem transponēšanas
pasākumiem pievienot vienu vai vairākus dokumentus, kuros ir
paskaidrota saikne starp direktīvas sastāvdaļām un
attiecīgajām daļām valsts transponēšanas instrumentos. Likumdevējs uzskata, ka attiecībā uz
šo direktīvu šādu dokumentu nosūtīšana ir pamatota.
(20)     Tādēļ būtu
attiecīgi jāgroza Direktīva 2006/112/EK,
IR PIEŅĒMUSI ŠO
DIREKTĪVU.
1. pants
Direktīvu 2006/112/EK groza
šādi:
(1)        direktīvas 25. pantam
pievieno šādu d) un e) apakšpunktu: 
"d)     vairāku mērķu
vaučera izplatīšana, ko veic nodokļa maksātājs, kas
nav vaučera izdevējs, ja tam vaučera izdevējs vai cits
nodokļa maksātājs, kas darbojas pats savā vārdā,
vaučeru piegādājis par cenu, kas ir zemāka par
nominālo vērtību;
e)      bezmaksas atlaižu vaučera
izmantošana, ja nodokļa maksātājs, kas piegādā preces
vai pakalpojumus, uz kuriem attiecas vaučers, saņem
atlīdzību no izdevēja.";
(2)        direktīvas 28. pantam pievieno
šādu daļu:
              "Tomēr pirmo daļu
nepiemēro gadījumos, kad nodokļa maksātājs piedalās
vairāku mērķu vaučera piegādē.";
(3)          direktīvas IV sadaļā
"Darījumi, par kuriem uzliek nodokli" iekļauj šādu
5. nodaļu:
“5. nodaļa
1.
un 3. nodaļai kopīgi noteikumi
30.a pants
              1.       "Vaučers"
ir instruments, kas dod tiesības saņemt preces vai pakalpojumus vai
cenas atlaidi vai atmaksu attiecībā uz preču vai pakalpojumu
piegādi un kas paredz attiecīgu pienākumu šīs tiesības
izpildīt.
              "Viena mērķa
vaučers" ir vaučers, kurš dod tiesības saņemt preces
vai pakalpojumus un kura izdošanas brīdī ir zināma attiecīgo
preču vai pakalpojumu piegādātāja identitāte,
piegādes vieta un piemērojamā PVN likme.
              "Vairāku mērķu
vaučers" ir jebkurš vaučers, izņemot atlaižu vai cenas
atmaksas vaučeru, kas nav viena mērķa vaučers.
              "Atlaižu vaučers" ir
vaučers, kas dod tiesības saņemt cenas atlaidi vai atmaksu
attiecībā uz preču vai pakalpojumu piegādi.
              2.       Maksājumu pakalpojumu
Direktīvas 2007/64/EK nozīmē par vaučeru neuzskata.
30.b pants
              Vaučera, kas dod tiesības
saņemt preces vai pakalpojumus, piegādi un attiecīgu šo
preču vai pakalpojumu piegādi uzskata par vienotu darījumu.
              Šim
vienotajam darījumam piemērojamais režīms ir tāds pats
kā preču vai pakalpojumu piegādei gadījumā, ja
šīs preces vai pakalpojumus piegādātu bez vaučera
izmantošanas.
              Ja
vaučers dod tiesības saņemt preces vai pakalpojumus, kuriem
piemēro ceļojumu aģentūru maržas shēmu, preču vai
pakalpojumu piegādei piemēro PVN režīmu atbilstoši
minētās shēmas noteikumiem.";
(4)        direktīvas 65. pantu
aizstāj ar šādu:
"65. pants
              Ja maksājums izdarāms uz
kontu pirms preču piegādes vai pakalpojuma sniegšanas, tostarp
maksājums par viena mērķa vaučeru, PVN kļūst
iekasējams līdz ar maksājuma saņemšanu un par saņemto
summu.";
(5)        direktīvas 66. panta otro
daļu aizstāj ar šādu:
„Tomēr pirmajā daļā
paredzēto atkāpi nepiemēro gadījumos, kad
maksājumā izmantots vaučers, un tādu pakalpojumu
sniegšanai, par kuriem, piemērojot 196. pantu, nodokli maksā
pakalpojumu pircējs.”;
(6)        iekļauj šādu 74.a, 74.b
un 74.c pantu:
„74.a pants
              1        Preču piegādei
un pakalpojumu sniegšanai, izmantojot vairāku mērķu
vaučeru, summa, kurai uzliek nodokli, ir vienāda ar vaučera
nominālo vērtību vai – daļējas vaučera
izmantošanas gadījumā – ar to vaučera nominālās vērtības
daļu, kas atbilst attiecīgā vaučera daļējai
izmantošanai, atņemot PVN summu, kas attiecas uz vaučera
izmantošanā iesaistītajām precēm vai pakalpojumiem.
              2        Vairāku
mērķu vaučera nominālajā vērtībā ietver
visu atlīdzību (ieskaitot PVN summu), kuru saņem vai kas
jāsaņem vaučera izdevējam.
74.b pants
              Attiecībā
uz izplatīšanas pakalpojumu sniegšanu, kā minēts 25. panta
d) apakšpunktā, summa, kurai uzliek nodokli, ir vienāda ar
starpību starp vaučera nominālo vērtību un
samaksāto pirkuma cenu, atņemot PVN summu, kas attiecas uz sniegto
izplatīšanas pakalpojumu.
74.c pants
              Attiecībā uz izmantošanas
pakalpojumu sniegšanu, kā minēts 25. panta
e) apakšpunktā, summa, kurai uzliek nodokli, ir vienāda ar
pircējam piešķirto un izdevēja kompensēto cenas
samazinājumu, atņemot PVN summu, kas attiecas uz sniegto izmantošanas
pakalpojumu.";
(7)        direktīvas 169. pantā
pievieno šādu d) apakšpunktu:
"d)     darījumiem, kas saistīti
ar atlīdzību, ko vaučera izdevējs maksā nodokļa
maksātājam, kas piegādā preces vai sniedz pakalpojumus, uz
kuriem attiecas vaučers, ciktāl piegādāto preču vai
sniegto pakalpojumu gadījumā PVN ir atskaitāms.";
(8)        direktīvas 193. pantā
pievieno šādu daļu:
              "Ja
30.b pantā minētais vienotais darījums sastāv no
vairāku mērķu vaučera piegādes un attiecīgas
preču piegādes vai pakalpojumu sniegšanas, uzskata, ka izmantošanas
pakalpojuma sniedzējs ir sniedzis ar nodokli apliekamu pakalpojumu.";
(9)        direktīvas 272. pantu groza
šādi:
a)         panta 1. punkta b) apakšpunktu
aizstāj ar šādu:
“b)     nodokļa maksātājus, kuri
neveic nevienu no šādiem darījumiem:
i)        darījumi, kas minēti 20.,
21., 22., 33., 36., 138. un 141. pantā;
ii)       darījumi, kas minēti
44. pantā, bet tikai gadījumos, kad PVN saskaņā ar
196. pantu maksā pircējs;"
b)         panta 2. punktu aizstāj
ar šādu:
              "2.      Ja
dalībvalstis izmanto 1. punkta pirmās daļas d) vai e)
apakšpunktā paredzēto izvēles iespēju, tās veic
vajadzīgos pasākumus, lai nodrošinātu pārejas režīma
pareizu piemērošanu attiecībā uz nodokļa uzlikšanu par
Kopienas iekšienē veiktiem darījumiem."
2. pants

1.           Dalībvalstis
vēlākais līdz 2014. gada 1. janvārim pieņem un
publicē normatīvos un administratīvos aktus, kas vajadzīgi,
lai izpildītu šīs direktīvas prasības. Dalībvalstis
tūlīt dara zināmus Komisijai minēto noteikumu tekstus.
Tās piemēro minētos noteikumus no
2015. gada 1. janvāra.
Kad dalībvalstis
pieņem minētos noteikumus, tajos iekļauj atsauci uz šo
direktīvu vai šādu atsauci pievieno to oficiālajai
publikācijai. Dalībvalstis nosaka, kā izdarāma šāda
atsauce.
2.           Dalībvalstis dara
Komisijai zināmus savu tiesību aktu galvenos noteikumus, ko tās
pieņem jomā, uz kuru attiecas šī direktīva.
3. pants
Šī direktīva stājas
spēkā divdesmitajā dienā pēc tās
publicēšanas Eiropas Savienības Oficiālajā
Vēstnesī.
4. pants
Šī
direktīva ir adresēta dalībvalstīm.
Briselē,
                                                                       Padomes
vārdā —
                                                                       priekšsēdētājs
[1]               Padomes 1977. gada 17. maija Sestā
direktīva 77/388/EEK par to, kā saskaņojami dalībvalstu
tiesību akti par apgrozījuma nodokļiem –– Kopēja
pievienotās vērtības nodokļu sistēma: vienota
aprēķinu bāze (OV L 145, 13.6.1977., 1. lpp.)
("Sestā PVN direktīva").
[2]               Padomes 2006. gada 28. novembra
Direktīva 2006/112/EK par kopējo pievienotās
vērtības nodokļa sistēmu (OV 2006 L 347,
1. lpp.) ("PVN direktīva"), ar ko 2007. gada
1. janvāra aizstāj Sesto PVN direktīvu.
[3]               Priekšapmaksas tālruņa kredīti ir
izplatītākais vaučera veids. Ietekmes novērtējumam
pievienotajā ekonomikas pētījumā aprēķināts,
ka 2008. gadā ES priekšapmaksas mobilo tālruņu kredītu
kopējā vērtība bija 38 miljardi euro.
[4]               Dažādās pieejas, izvēloties brīdi,
kad vaučeri tiek aplikti ar nodokli, ir izklāstītas šim
priekšlikumam pievienotajā ietekmes novērtējumā.
[5]               Lieta C-317/94 Elida Gibbs Ltd pret Commissioners
of Customs and Excise, Rec. 1996, I‑5339. lpp.; Lieta C‑427/98
Eiropas Kopienu Komisija pret Vācijas Federatīvo Republiku, Rec.
2002, I‑8315. lpp.
[6]               OV C, , .. lpp.
[7]               OV C, , .. lpp.
[8]               OV L 347, 11.12.2006., 1. lpp.
[9]               OV C 369, 17.12.2011., 14. lpp.